b'\n_START_ARTICLE_\nMelodi Grand Prix 2008\n_START_SECTION_\nSendingene\n_START_PARAGRAPH_\nFor tredje \xc3\xa5r p\xc3\xa5 rad besto Melodi Grand Prix av tre delfinaler, en Siste sjanse og en finale. Seks sanger deltok i hver delfinale, og de to beste gikk rett til finalen i\xc2\xa0Oslo Spektrum\xc2\xa0l\xc3\xb8rdag 9.\xc2\xa0februar, mens tredje- og fjerdeplassene fikk en ny mulighet i\xc2\xa0Siste sjanse onsdag 6. februar.\xc2\xa0De to siste i hver delfinale var ute av konkurransen. I\xc2\xa0Siste sjanse\xc2\xa0gikk de to beste melodiene videre, slik at det til sammen ble \xc3\xa5tte sanger i finalen._NEWLINE_Flere byer og tettsteder meldte seg p\xc3\xa5 i konkurransen om \xc3\xa5 f\xc3\xa5 en av delfinalene til seg. Til slutt ble Stavanger, Kongsvinger og Bod\xc3\xb8 valgt til delfinalesteder. Bod\xc3\xb8 hadde ogs\xc3\xa5 hatt delfinaler de to \xc3\xa5rene i forveien.\xc2\xa0Per Sundnes var programleder for alle sendingene. Den f\xc3\xb8rste delfinalen ble arrangert i et 4000 kvadratmeter stort telt p\xc3\xa5 tomten til det kommende nye konserthuset i Sandvig\xc3\xa5 i Stavanger. De to neste delfinalene ble holdt i henholdsvis Nordlandshallen i Bod\xc3\xb8 og Kongsvingerhallen i Kongsvinger.\xc2\xa0Siste sjanse\xc2\xa0ble holdt p\xc3\xa5 utestedet Stratos i Oslo, mens finalen gikk av stabelen i Oslo Spektrum._NEWLINE_I startfeltet var det mange ukjente artister, med dansebandet Ole Ivars og Maria Haukaas Storeng som de mest kjente. Crash! og Veronica Akselsen var tilbake i konkurransen. _NEWLINE_I hver av de tre delfinalene fikk en tidligere Melodi Grand Prix-vinner framf\xc3\xb8re sin vinnerl\xc3\xa5t. De var henholdsvis Kirsti Sparboe med \xc2\xabOj, oj, oj, s\xc3\xa5 glad jeg skal bli\xc2\xbb, Anne-Karine Str\xc3\xb8m med \xc2\xabMata Hari\xc2\xbb og Ketil Stokkan med \xc2\xabRomeo\xc2\xbb. I finalen var det Jahn Teigen som sto for pausenummeret, og han framf\xc3\xb8rte et bejublet potpurri av sine mange popl\xc3\xa5ter gjennom tidene. Fjor\xc3\xa5rsvinner Guri Schanke framf\xc3\xb8rte ogs\xc3\xa5 \xc2\xabVen a bailar conmigo\xc2\xbb i gullfinalen f\xc3\xb8r avstemningen._NEWLINE_Resultatet i alle delfinalene og\xc2\xa0Siste sjanse\xc2\xa0ble utelukkende avgjort av seernes stemmer. I finalen stemte seerne fram fire l\xc3\xa5ter til gullfinalen. Resultatet i gullfinalen ble avgjort av tre fagjuryer i kombinasjon med seernes telefon- og SMS-stemmer. Torstein S\xc3\xb8dal, Veronica Akselsen, King of Trolls og Maria Haukaas Storeng gikk videre til gullfinalen. Maria Haukaas Storeng vant til slutt en overlegen seier i gullfinalen.\n_START_SECTION_\nHendelser\n_START_PARAGRAPH_\nTotalt kom det inn over 600 bidrag til NRKs \xc3\xa5pne konkurranse, over hundre flere enn \xc3\xa5ret f\xc3\xb8r. I tillegg kontaktet NRK flere l\xc3\xa5tskrivere og inviterte dem til \xc3\xa5 sende inn bidrag. \xc3\x85rene f\xc3\xb8r hadde det v\xc3\xa6rt en svensk dominans blant deltakerl\xc3\xa5tene i Melodi Grand Prix, noe Jan Eggum kritiserte \xc3\xa5ret f\xc3\xb8r. NRK roste kvaliteten p\xc3\xa5 de norske bidragene, og samtlige deltakerl\xc3\xa5ter i Melodi Grand Prix 2008 var skrevet av norske l\xc3\xa5tskrivere. Dette var f\xc3\xb8rste gang siden 2001 at kun nordmenn hadde levert l\xc3\xa5ter til en norsk finale. Flere av de inviterte komponistene som Christian Ingebrigtsen og Eivind R\xc3\xb8lles stilte som betingelse at NRK m\xc3\xa5tte satse helnorsk._NEWLINE_Dette \xc3\xa5ret flyttet NRK delfinalene tilbake til fredager, mens Siste sjanse ble holdt onsdagen f\xc3\xb8r finalen. Seertallet for finalen var 1\xc2\xa0128\xc2\xa0000, opp nesten 150\xc2\xa0000 fra \xc3\xa5ret f\xc3\xb8r. For delfinalene og Siste sjanse var seertallene henholdsvis 765\xc2\xa0000, 711\xc2\xa0000, 750\xc2\xa0000 og 468\xc2\xa0000. Dette var omtrent som for delfinalene \xc3\xa5ret f\xc3\xb8r._NEWLINE_Vinnerl\xc3\xa5ten ble den st\xc3\xb8rste suksessen siden Wig Wams \xc2\xabIn My Dreams\xc2\xbb tre \xc3\xa5r f\xc3\xb8r. \xc2\xabHold On Be Strong\xc2\xbb l\xc3\xa5 hele 21 uker p\xc3\xa5 VG-lista, hvorav \xc3\xa9n uke p\xc3\xa5 f\xc3\xb8rsteplass. L\xc3\xa5ten havnet ogs\xc3\xa5 p\xc3\xa5 flere andre lands hitlister, blant annet Hellas, Danmark og Sverige. Det norske bidraget deltok i den f\xc3\xb8rste semifinalen i Eurovision Song Contest 20.\xc2\xa0mai. Der kom Maria Haukaas Storeng p\xc3\xa5 fjerdeplass og kvalifiserte seg til finalen l\xc3\xb8rdag 24.\xc2\xa0mai. I finalen kom \xc2\xabHold On Be Strong\xc2\xbb p\xc3\xa5 en femteplass, det beste norske resultatet siden Jostein Hasselg\xc3\xa5rd i 2003. Norge ble ogs\xc3\xa5 det beste vesteuropeiske landet i konkurransen. \xc2\xabHold On Be Strong\xc2\xbb ble ogs\xc3\xa5 nominert til \xc3\x85rets hit til Spellemannprisen 2008. Dette var andre gang en Melodi Grand Prix-vinner ble nominert til denne prisen, f\xc3\xb8rste gang var \xc2\xabNocturne\xc2\xbb i 1995.'